Mette Thiesen (DF), 2025-05-16:
Lad mig efterfølge den seneste ordfører og sige, at det jo netop er et godt eksempel på, hvorfor man ikke skal have en flertalsregering.
For det er meget sundt, at man skal ud at finde flertal for sin politik rundtomkring i de forskellige partier.
Jeg synes, at det her er et virkelig, virkelig godt og gennemarbejdet forslag fra Enhedslisten.
Vi kan ikke stemme for det, fordi der også er nogle punkter, som vi ikke nødvendigvis er helt enige i, men meget, meget stor ros til Enhedslisten for et virkelig fremragende stykke arbejde, og i øvrigt også tak til fru Leila Stockmarr for et virkelig godt samarbejde på det her omrdåe.
Det er jo et område, hvor vi faktisk i partierne fra den ene ende til den anden ende i Folketinget står samlet, fordi det her er kulturarv.
Det er den natur og det miljø, som vi skal give videre til de kommende generationer, til mine børn, deres børn osv.
Så det er grundlæggende set noget, der er så essentielt, at det ikke bare kan blive ladt alene.
Det har vi jo desværre ellers set eksempler på, altså at man – hvad skal man sige – fra regeringens side i flere år har ignoreret gode råd og rapporter osv., og man bare ikke har taget det her særlig alvorligt.
Jeg er rigtig glad for, at vi endnu en gang nu får sparket gang i den her debat.
Den er vigtig, men det er også vigtigt, at det ikke ender i christiansborgfnidder, sådan som jeg desværre lidt opfattede det gjorde fra regeringens side her tidligere, men at man faktisk tager det her lige så alvorligt, som vi gør det fra oppositionens side, og man får løst det her problem.
Altså, der er åbenlyse problematikker – nogle af dem har været nævnt i dag, og jeg har selv nævnt nogle af dem –
kommunerne har ikke alle sammen kompetencerne ud til at sidde med en meget, meget kompleks lovgivning, så en eller anden form for professionalisering tror jeg vi er nødt til at kigge ind i.
Der er i hvert fald der nogle incitamenter, hvor jeg godt kunne tænke mig, at vi gravede lidt længere ned i det.
Så har vi jo desværre også bare igen og igen set eksempler på, at der er nogle, der er så skruppelløse, at de bryder gældende lovgivning.
Det er altså for mig at se sådan noget meget grundlæggende dansk, at vi kan drikke det vand, der ligger i vores undergrund
Jeg er fra Fredensborg, og der vil jeg vove den påstand at vi har noget af det bedste vand, men det er også sindssygt vigtigt, at vi stadig væk er et land, hvor man kan tage vand fra hanen og drikke det.
Jeg tænker personligt, hver eneste gang jeg er ude at rejse og jeg drikker noget vand, som enten smager lidt af klor eller et eller andet andet, over det, altså at det virkelig er vigtigt, at man fremadrettet også kan drikke vores grundvand.
Lad det så egentlig det være ordene fra min side, og vi kommer som sagt ikke til at kunne støtte det konkrete beslutningsforslag, fordi der også er nogle enkelte ting, som vi ikke nødvendigvis er enige i.
Men jeg hører også, at der er ret bred opbakning til, at vi får landet en beretning, og det synes jeg vi skal gøre.
Så synes jeg bare, vi skal mase på, og vi skal presse på, for at regeringen reelt set handler på det her.
Der sker alt for lidt og alt for sent, og det her er bare en bunden opgave, og det haster kort sagt for vores børns skyld.
Tak for ordet.